আগুন নয়। শনিবার দুপুরে মুর্শিদাবাদ মেডিক্যাল কলেজকে গ্রাস করল আতঙ্ক। সেই আতঙ্ক ছড়ানোর প্রশ্নে অব্যবস্থা এবং পরিকাঠামোগত অভাবও দায়ী। তারই জেরে আড়াই বছরের এক শিশু, আয়া, রোগীর এক আত্মীয়-সহ তিনজনের মৃত্যু হল। যার প্রেক্ষিতে প্রদেশ কংগ্রেস সভাপতি অধীর চৌধুরীর জেলায় সরকারি হাসপাতালে অগ্নিকাণ্ডের পিছনে ‘ষড়যন্ত্রে’র অভিযোগ করলেন মন্ত্রী। আর সরাসরি ‘অন্তর্ঘাত’ খুঁজতে সিআইডি’র উপরে তদন্তভার ন্যস্ত করল নবান্ন! 
মৃত শিশুকন্যা পল্লবী মণ্ডল জঙ্গিপুরের বাসিন্দা। পদপিষ্টে মৃত্যু হয়েছে আয়া কাবেরী সরকার (৪০) এবং উজ্জ্বলা হাজরা (৪৫) নামে এক রোগীর আত্মীয়ের। ঘটনার এক ঘণ্টার মধ্যেই দমকলমন্ত্রী, স্বাস্থ্যসচিবের প্রতিক্রিয়ায় ইঙ্গিত মিলেছিল অগ্নিকাণ্ডকে কীভাবে দেখছে রাজ্য সরকার। এরপর বিকেলে নবান্নের নির্দেশ পেয়ে ডিআইজি সিআইডি (অপারেশনস) দিলীপ আদক বলেন, ‘‘মুর্শিদাবাদ মেডিক্যাল কলেজের অন্তর্ঘাতের ঘটনার তদন্তের দায়িত্ব নিয়েছে সিআইডি।’’ আর রাতে ঘটনাস্থল পরিদর্শনের পরে অগ্নিকাণ্ডের প্রেক্ষিতে মুখ্যমন্ত্রী মমতা বন্দ্যোপাধ্যায়ের নির্দেশে তৈরি বিশেষ দলের প্রধান চন্দ্রিমা ভট্টাচার্য বলেন, ‘‘হাসপাতালে পরিকাঠামোর অভাব নেই। সবই রয়েছে তা অকেজো করে রাখা হয়েছে। সরকারকে হেনস্থা করার জন্য কিছুদিন ধরেই ‘ষড়ষন্ত্র’ চলছিল!’’
এদিন দুপুর ১২টা ১৫ মিনিট নাগাদ হাসপাতালের দোতলায় মেডিসিন বিভাগের মেল ওয়ার্ডে ভিআইপি’দের জন্য বরাদ্দ একটি শীতাতপ কেবিন থেকে ধোঁয়া বেরোতে দেখে ‘আগুন, আগুন’ বলে চিৎকার জুড়ে দেন হাসপাতালের কর্মীরা। ওই ঘরে কোনও রোগী না থাকায় সেটি বন্ধ ছিল। মেডিসিন বিভাগের উপরের তলায় শিশুদের চিকিৎসা সংক্রান্ত বিভাগ রয়েছে। বন্ধ ঘর থেকে মুহূর্তের মধ্যে দোতলা-তিনতলা-সহ সর্বত্র ধোঁয়া ছড়িয়ে পড়ে। সেই সঙ্গে ছড়িয়ে পড়ে আতঙ্ক। মূহূর্তের মধ্যে অসুস্থ রোগীদের পাঁজাকোলা করে নীচে নামাতে ব্যস্ত হয়ে পড়েন তাঁদের পরিজনেরা। কিন্তু নামবেন কীভাবে? তিনতলার ভবনে নীচে নামার জন্য মোট তিনটি সিঁড়ি ছাড়াও লিফট্‌ রয়েছে। প্রতিটি তলায় করিডরের দু’প্রান্তে দু’টি সিঁড়ি। এ ছাড়া মাঝের অংশে একটি সিঁড়ি। ভবনের মাঝের অংশের সিঁড়িটি বাদ দিলে অন্য দু’প্রান্তের সিঁড়িতে তালা ঝোলানো ছিল। অগ্নিকাণ্ডের মতো বিপদের সময় সে সকল তালার চাবি খুঁজে পাওয়া যায়নি! এর উপরে লিফট্ও অকেজো হয়ে পড়ে। ফলে মৃত্যুভয়ে একমাত্র সিঁড়ি দিয়ে নামতে গিয়ে আরও বড় বিপদ ডেকে এনেছেন হাসপাতালের কর্মী, রোগীর পরিজনেরা।
সরকারি হাসপাতালে এমনিতেই রোগীর চাপ প্রচুর। দুপুরের সময় রোগীর পরিজনেরাও বিভিন্ন ওয়ার্ডে উপস্থিত ছিলেন। প্রাণ বাঁচাতে একটি মাত্র সিঁড়িই যেখানে ভরসা সেখানে সকলেই যা ভাল মনে করেছেন তাই করেছেন। কারও হাতে স্যালাইন স্ট্যান্ড তো কারও মুখে অক্সিজেনের মাস্ক। সকলেই প্রাণভয়ে যত দ্রুত সম্ভব নামার চেষ্টা করছেন। ভিড়ের চাপে একসময় একমাত্র সিঁড়ি দিয়ে নামাও সম্ভব হয়নি। এই পরিস্থিতিতে দোতলা থেকে একতলায় দাঁড়িয়ে থাকা পরিজনদের হাতে কেউ কেউ অসুস্থ শিশুদের ছুড়ে দিয়েছেন! কেউ জানলার কাচ ভেঙে গাছ বেয়ে নীচে নামার চেষ্টা করেছেন। ঝুঁকি নিয়ে জীবনরক্ষা করতে গিয়ে ভিড়ের ঠেলায় হাত থেকে পড়ে রক্তাক্ত হয় এক শিশু। তার নাক ও কান দিয়ে রক্ত বেরোতে থাকে। রোগীর পরিজনদের একাংশের বক্তব্য, ওই শিশুরই মৃত্যু হয়েছে। যদিও হাসপাতাল কর্তৃপক্ষ বা প্রশাসনের তরফে তা স্বীকার করা হয়নি। তবে পল্লবীর কীভাবে মৃত্যু হয়েছে তা-ও জানানো হয়নি। এক রোগীর আত্মীয়ের কথায়, ‘‘শিশুগুলোকে উপর থেকে ছুড়ে ফেলা ছাড়া কোনও উপায় ছিল না। কী করব। জান তো বাঁচাতে হবে!’’ আর সহকর্মীকে হারিয়ে কাঁদতে কাঁদতে হাসপাতালের এক আয়ার মন্তব্য, ‘‘সিঁড়িগুলো তালাবন্ধ থাকার জন্য কাবেরীর মৃত্যু হল! রোগীদের নামিয়ে আনব কীভাবে? ছোট ছোট ছেলেপুলে গো!’’ এদিন হাসপাতাল চত্বরে গিয়ে দেখা যায়, সিঁড়ির নীচে ছড়িয়ে-ছিটিয়ে রয়েছে চটি, জলের বোতল, আপেল, ওষুধ এবং গ্লুকোজের শিশি। 
রোগীর পরিবারের অভিযোগ, জান বাঁচানোর এই তাগিদের পিছনে রয়েছে জানকারির অভাব। সরকারি হাসপাতালে অগ্নিকাণ্ড। অথচ ‘পাবলিক অ্যাড্রেস সিস্টেমে’ কোনও ঘোষণা নেই! হাসপাতালের অগ্নিনির্বাপণ ব্যবস্থা অপর্যাপ্ত বললেও কম বলা হয়। দমকলের দু’টি ইঞ্জিনের সাহায্যে যেখানে আগুন নিয়ন্ত্রণে আনা সম্ভব হল সেখানে বিপর্যয় এত বড় আকার কীভাবে নিল তা বুঝতে পারছেন না প্রশাসনের কর্তারাও। 
তবে দমকলমন্ত্রী ও স্বাস্থ্যসচিব ‘সামান্য’ বললেও ঘটনাটি যে তা নয়, সেটা অবশ্য দিনের শেষে মুখ্যমন্ত্রী মমতা বন্দ্যোপাধ্যায়ের একগুচ্ছ পদক্ষেপেই স্পষ্ট। এসব ক্ষেত্রে অতীতে মুখ্যমন্ত্রী যেভাবে পরিস্থিতি সামাল দিয়েছেন এদিনও তার ব্যতিক্রম হয়নি। মৃতদের পরিবারপিছু দু’লক্ষ টাকা ক্ষতিপূরণ ঘোষণা করেছেন। সিআই়ডি তদন্তের নির্দেশের পাশাপাশি ঘটনার রিপোর্ট চেয়ে পাঠানো হয়েছে। অগ্নিকাণ্ডের কারণ খুঁজতে গঠন করা হয়েছে বিশেষ দলও।
তাতে অবশ্য বিতর্ক থামেনি। প্রদেশ কংগ্রেস সভাপতি অধীর চৌধুরীর কথায়, ‘‘দিদির নির্দেশে ঘটনা লঘু করে দেখানোর চেষ্টা শুরু হয়েছে। নাটক করতে তদন্ত হবে।’’ দু’লক্ষ টাকা নয়, তিনি মৃতদের পরিবার পিছু ১০ লক্ষ টাকা দেওয়ার দাবি জানিয়েছেন। সিপিএমের রাজ্য সম্পাদক সূর্যকান্ত মিশ্র বলেন, ‘‘এই দুর্ঘটনার সম্পূর্ণ দায়িত্ব রাজ্য সরকারের।’’
দেখুন ভিডিও ১

দেখুন ভিডিও ২

দেখুন ভিডিও ৩